Hoe kan ek 'n nie-christen wat weier om te glo, oortuig of oorreed om te begin glo? | Wie het God gemaak?
Hoe kan ek 'n nie-christen wat weier om te glo, oortuig of oorreed om te begin glo?
Hier is die ding: jy kan nie iemand wat nie wil glo, oortuig om te glo nie. Geen hoeveelheid getuienis gaan vir hulle werk nie. Geloof gaan oor beide kennis en vertroue, en die Heilige Gees speel ook 'n kritiese rol in bekering.
Aan die een kant is dit goed so, want dit beteken dat jy nie mense kan manipuleer nie. Maar dis soms frustrerend as jy weet dat hulle iets wonderlik mis. Dit verg baie wysheid en geduld en luister, en om net vir hulle te wys dat jy reg is en hulle verkeerd, gaan hulle net verneder en nog verder wegjaag. Meeste mense is eers bereid om met vrymoedigheid te luister wanneer hulle weet dat jy werklik omgee en dat hulle nie net 'n 'projek' is vir jou nie.
Party mense verwag dat God soos 'n wetenskapeksperiment moet werk. Maar God is 'n persoon, nie 'n wetenskaplike teorie nie. En jy kan nie persone "bewys" in wetenskapeksperimente nie. God stel heel moontlik nie eers daarin belang nie – so 'n eksperiment sou vir ons meer inligting gee, maar meeste van ons het nie 'n inligting-probleem nie. Van die aakligste misdade in die geskiedenis is deur die mees opgevoede mense gepleeg. Nee, ons het eerder 'n hart-probleem: ons wil en karakter. God stel dus meer daarin belang om ons in 'n verhouding in te nooi, en om ons karakter te verander na dié van Jesus toe. Dit gebeur as ons hom op plekke en op maniere soek wat ten diepste verander wie ons is. Ongelukkig is baie mense nie bereid om dit te doen nie.
Vir baie mense is dit omdat hulle dink dat Christenskap hulle pret gaan bederf, of dat God kwaad is oor iets wat hulle gedoen het. Ander is seergemaak deur Christene, dalk selfs 'in die naam van Christenskap'. Ander het dalk 'n boek gelees wat Christene voorhou as dom. Ander se pa's het hulle dalk mishandel, en die idee van 'n hemelse Pa is vir hulle onaangenaam. Ander het iemand verloor vir wie hulle lief is, en kan nie in 'n liefdevolle God glo wat sulke dinge sal toelaat nie. Hierdie is diep hartsake, en maklike antwoorde gaan nie vlieg nie.
Om hierdie mense te help, is dit belangrik dat ons self duidelik is oor wat die Goeie Nuus is, en wie ons is: boodskappers, of ambassadeurs, met goeie nuus. Ons het 'n storie wat mense bly behoort te maak. Meeste ongelowiges verwerp 'n God waarin ons nie glo nie – een wat meer gemeen, of kleinlik, of dom is wat ons self is. Gewoonlik is dit omdat hulle nog nie die Goeie Nuus as goeie nuus gehoor het nie.
So met dit ingedagte, probeer die volgende vrae:
Wie is God, en wie is Jesus?
Hoekom wil jy nie glo nie?
Wat sou God moes doen om jou te oortuig dat Hy bestaan en lief is vir jou?
Is daar iets wat Hy kan doen wat jy nie later as toeval, of as jou verbeelding sou kon afmaak nie?
Is daar iets wat Hy kan doen wat hy nog nie gedoen het nie?
Vir 'n effe meer komplekse maar uitstekende artikel oor hoe 'n mens gesprekke met mense van ander geloofsoortuigings moet benader, sien http://www.antwoord.org.za/2015/10/dialoog-schmialoog/
Bestaan van God	ateïsme, geloof, God, twyfel	1 Comment
← Wat kan mens 'n ateïs antwoord as hy vra hoe jy kan seker wees dat God waarlik bestaan?
Wie het vir God gemaak? →
One thought on "Hoe kan ek 'n nie-christen wat weier om te glo, oortuig of oorreed om te begin glo?"